Tots recordem les incomptables hores infantils dedicades a escriure dictats al ritme de la veu del mestre o la mestra de torn, però aquesta eina, que molts abandonen al fer-se grans, continua molt present a la vida dels adults que aprenen llengües estrangeres i resulta clau per un bon aprenentatge de les capacitats lectores i escrites.
A la Direcció General de Política Lingüística són molt conscients de les potencialitats didàctiques de les TIC i la publicació (i constant actualització) del portal Dictats en línia ho demostra.
Però els dictats poden ser útils també pels no estudiants.
Les noves normes d'ortografia catalana aprovades recentment són un incentiu més per posar-se a prova i utilitzar aquest pràctic i enriquidor web.
Per fer-ho us serà útil també Optimot/Nova gramàtica i ortografia, que recull les principals fitxes del cercador de dubtes lingüístics Optimot sobre la reforma ortogràfica.
El portal, que té una gran usabilitat, permet consultar, escriure i autocorregir els dictats interactivament des de totes les plataformes (ordinadors, mòbils i tauletes) i descarregar lliurement tant l'àudio com el text.
Els dictats, que estan disponibles en quatre nivells -elemental (B1), intermedi (B2), suficiència (C1) i superior (C2)- es presenten en dos formats (com tota la vida): un, que permet escoltar el text d'una tirada, i un altre, que va més lent i que repeteix les frases per donar temps a l'aprenent a escriure el que escolta.
Els dictats són un bon material complementari per a les persones que segueixen cursos de català per a adults i per a persones que es formen en llengua catalana de manera autodidacta.
A més, també són un recurs didàctic de primer nivell a disposició del professorat de català i una bona eina per conèixer el nivell d'escriptura i comprensió lectora dels alumnes.
En els darrers anys la cultura gastronòmica i enològica s'ha estès considerablement a casa nostra.
D'un temps ençà més persones busquen en els seus moments d'oci gaudir de les arts culinàries –tradicionals o innovadores- i dels vins autòctons, que han evolucionat considerablement en la última dècada.
Les guies turístiques tradicionals no acostumen a incloure la cultura del vi en les seves propostes i en aquest context és on propostes com VÍVID tenen molt sentit.
El Patronat de Turisme Costa Brava Girona impulsa des de fa 4 anys un esdeveniment que ofereix, durant el mes d'abril, una selecció de les propostes enoturístiques més singulars que es poden viure a la Costa Brava.
En la seva quarta edició, l'esdeveniment proposa una cinquantena d'activitats enoturístiques que transformaran l'Alt Empordà i el Baix Empordà en l'epicentre de l'enoturisme de Catalunya.
En aquesta edició hi col·laboren a banda de patronat el Consell Regulador de la DO Empordà, diversos cellers de la DO Empordà, ajuntaments i empreses turístiques gironins i més d'un centenar de socis del Club de màrqueting de la Ruta del Vi DO Empordà.
Entre les propostes de VÍVID s'hi poden trobar entre d'altres la simbiosi entre el vi i un relaxant spa, la cata de vins a Peralada, la visita a les cooperatives vinícoles de l'Empordà, un paquet de sopar i nit d'hotel a Pals o una marxa popular per les vinyes de Capmany.
A la Itàlia dels anys 50 i 60, la infantesa (entesa en un sentit ampli) i els models d'educació infantil van ser un tema de debat recurrent.
Una mostra d'aquest interès és la Fira del Llibre Infantil de Bolonya, que va obrir les seves portes l'abril de 1964, amb la voluntat de crear un punt de trobada pels diferents agents d'un incipient mercat on analitzar les tendències artístiques i culturals del sector i presentar les principals novetats editorials.
En aquests més de 50 anys, la fira s'ha consolidat com la més important trobada del planeta dedicada al llibre infantil i juvenil.
Al 2016, per exemple, va comptar amb més de 1.200 expositors de 74 països diferents, es van vendre més de 15.000 títols i va rebre uns 60.000 visitants.
A l'edició d'enguany, que comença el dia 3 d'abril, Catalunya i les Illes Balears són els convidats d'honor de la fira, un fet que suposa una ocasió magnífica per fomentar la venda i la internacionalització dels autors en llengua catalana i confirma que la indústria catalana és una de les més importants d'Europa (A Catalunya s'editen el 28 % dels llibres infantils i juvenils de tota Espanya).
La presència a Bolonya els editors catalans i balears, impulsada per l' Institut Ramon Llull sota l'etiqueta "compartir un futur: Llibres en català a Bolonya el 2017" es materialitzarà amb una exposició d'uns 400 m2 dedicada a la il·lustració i un programa d'activitats professionals amb il·lustradors, escriptors, bibliotecaris i traductors o editors digitals.
Al web de la fira hi trobareu una gran varietat de recursos, tant de les anteriors edicions com de la d'aquest any.
Fira del Llibre Infantil de Bolonya